**Информация за учебната дисциплина**

Учебната дисциплина „Глобални проблеми на общественото здраве” е от учебния план за обучение на студенти в редовна форма на образователно-квалификационна степен “Бакалавър” по специалност „Опазване и контрол на общественото здраве”. Тя е задължителна и се изучава в пети семестър. В съдържанието на учебната дисциплина се разглеждат: същността на понятието „Глобални проблеми на общественото здраве”; здравните данни и индикатори за измерване и оценка на глобалния здравен статус; тенденциите на глобалния здравен статус; измерването на тежестта на заболяванията; основните детерминанти на глобалното здраве; демографските процеси и глобалното здраве; етиката и човешките права в глобалното здраве; ролята на здравните системи за подобряване на глобалното здраве;околната среда и глобалното здраве; глобалните проблеми на репродуктивното здраве и здравето на децата; глобалните проблеми на заразните заболявания, на хроничните неинфекциозни заболявания и травмите.